b'\n_START_ARTICLE_\nBiog\xc3\xa0s\n_START_PARAGRAPH_\nEl biog\xc3\xa0s \xc3\xa9s un gas combustible format fonamentalment per met\xc3\xa0 i obtingut per digesti\xc3\xb3 anaer\xc3\xb2bia de residus o subproductes org\xc3\xa0nics, com ara purins, fems, fangs de depuradores d\'aigua, residus d\'escorxadors, residus s\xc3\xb2lids urbans (RSU) org\xc3\xa0nics pr\xc3\xa8viament separat de la resta, etc. Es pot usar per a obtenir calor i electricitat. En la seva producci\xc3\xb3 s\'obt\xc3\xa9 tamb\xc3\xa9 un fertilitzant anomenat compost, cosa que fa que en alguns camps la seva obtenci\xc3\xb3 s\'anomeni compostatge. Presenta l\'avantatge que s\'obt\xc3\xa9 a partir de residus que altrament serien llen\xc3\xa7ats a abocadors. _NEWLINE_En separar les escombraries dom\xc3\xa8stiques org\xc3\xa0niques, quan aquestes s\xc3\xb3n tractades, se sotmeten a una digesti\xc3\xb3 anaer\xc3\xb2bia, o fermentaci\xc3\xb3 sense pres\xc3\xa8ncia d\'oxigen, de manera que les escombraries redueixen el seu volum (aix\xc3\xb2 ja implica menys abocadors) i, adientment tractades poden emprar-se com a fertilitzant. Part de la mat\xc3\xa8ria es transforma en gas met\xc3\xa0, que pot ser emprat en lloc de gas natural com a combustible, per exemple a una central termoel\xc3\xa8ctrica. _NEWLINE_Algunes persones fan aquest procediment de manera casolana amb residus del jard\xc3\xad o fins i tot alimentaris, obtenen el fertilitzant per\xc3\xb2 no els val la pena recollir el met\xc3\xa0, que deixen anar a l\'atmosfera. Com a curiositat, es tracta del mateix gas que emetem als pets. A Catalunya hi ha unes trenta plantes de producci\xc3\xb3 de biog\xc3\xa0s amb aprofitament el\xc3\xa8ctric, sent la comunitat aut\xc3\xb2noma amb m\xc3\xa9s plantes. A Barcelona es produeix industrialment a una planta de tractament diferenciat d\'escombraries s\xc3\xb2lides urbanes, que se separen segons la seva naturalesa (org\xc3\xa0niques, metalls ferromagn\xc3\xa8tics, metalls no ferromagn\xc3\xa8tics, pl\xc3\xa0stics, vidre, etc.), anomenat Ecoparc.\n_START_SECTION_\nFabricaci\xc3\xb3\n_START_PARAGRAPH_\nEs pot fabricar biog\xc3\xa0s d\'unes algues marines i dels jacints d\'aigua.\n_START_SECTION_\nNoves tecnologies per a produir Biog\xc3\xa0s\n_START_PARAGRAPH_\nA trav\xc3\xa9s de contribucions com les del projecte NANOCLEAN s\'estan desenvolupant noves formes per obtindre Biog\xc3\xa0s basades en l\'aplicaci\xc3\xb3 de nanotecnologia per tal d\'optimitzar la producci\xc3\xb3 de gas, a trav\xc3\xa9s de la introducci\xc3\xb3 controlada de nanopart\xc3\xadcules d\'\xc3\xb2xid de ferro en el proc\xc3\xa9s de tractament de la mat\xc3\xa8ria org\xc3\xa0nica, generant noves oportunitats d\'ocupaci\xc3\xb3.\n_START_SECTION_\nImpacte ambiental\n_START_PARAGRAPH_\nEl biog\xc3\xa0s est\xc3\xa0 compost principalment per met\xc3\xa0 (CH\xe2\x82\x84) l\'efecte hivernacle del qual \xc3\xa9s molt important. La seva combusti\xc3\xb3 produeix di\xc3\xb2xid de carboni, que \xc3\xa9s tamb\xc3\xa9 una de les emissions de gasos d\'efecte hivernacle, per\xc3\xb2 l\'impacte d\'aquest subproducte \xc3\xa9s menor. De fet, un kg de met\xc3\xa0 (CH4) t\xc3\xa9 un potencial d\'escalfament global (PCG) 23 vegades superior que per un quilogram de di\xc3\xb2xid de carboni._NEWLINE_No obstant aix\xc3\xb2, l\'\xc3\xbas de biog\xc3\xa0s en si mateix no augmenta el total de gasos d\'efecte hivernacle a l\'atmosfera, ja que el carboni produ\xc3\xaft (met\xc3\xa0 i di\xc3\xb2xid de carboni) ha estat pr\xc3\xa8viament absorbit per les plantes utilitzades per a la seva producci\xc3\xb3 (fotos\xc3\xadntesi). D\'aquesta manera, l\'\xc3\xbas de biog\xc3\xa0s forma part d\'un cicle, llevat que sigui part d\'una sobre-explotaci\xc3\xb3 de la biomassa, que nom\xc3\xa9s torna el carb\xc3\xb3 que s\'ha eliminat de l\'atmosfera, a difer\xc3\xa8ncia dels gasos de combusti\xc3\xb3 "natural ".\n_START_SECTION_\nAplicacions\n_START_PARAGRAPH_\nLa certa similitud que comparteix amb el gas natural fa que, en principi, qualsevol equip comercial dissenyat per funcionar amb gas natural (gasodom\xc3\xa8stic) pugui funcionar amb biog\xc3\xa0s. Tanmateix, \xc3\xa9s possible que el seu \xc3\xbas requereixi processos previs al consum que, per exemple, redueixin el contingut d\'elements corrosius com el sulfur d\'hidrogen (H\xe2\x82\x82S). A m\xc3\xa9s, aquest combustible es pot utilitzar en calderes de gas, turbines de gas, motors de gas, combustible per vehicles, centrals t\xc3\xa8rmiques, etc._NEWLINE_A l\'hora d\'utilitzar energ\xc3\xa8ticament el biog\xc3\xa0s s\'ha de tenir en compte que es converteix en un gas altament explosiu quan es mescla amb l\'aire en una concentraci\xc3\xb3 del 5%. Per tant, s\'han d\'intentar evitar les p\xc3\xa8rdues de les canonades en espais tancats.'